Suzie se spook loop (weer) in Nieu-SeelandRory Steyn (Foto: Twitter) Die oud-polisieman Rory Steyn, wat jare gelede na die veiligheid van oud-president Nelson Mandela omgesien het, maar ook die All Blacks tydens die Wêreldbekertoernooi in 1995 opgepas het, is in Nieu-Seeland. En waaroor spreek hy die Kiwi’s toe? Oor die All Blacks wat glo voor die eindstryd vergiftig is. Omdat beroepswedder-sindikate glo daarby betrokke was en miljoene sou maak as die Bokke die Webb Ellis-beker omhoog gehou het. Steyn het die bewerings in 2000 in sy boek “One step behind Mandela” gemaak en nou het hy weer die saadjie geplant. Ek wonder steeds of dit enigsins `n storie sou wees as die Bokke nie die eindstryd met 15-12 gewen het nadat Joel Stransky in bykomende speeltyd die wenskepdoel oorgeklits het nie. Sê nou maar dit was die All Blacks-losskakel Andrew Mehrtens wat dit reggekry het, sou die All Blacks nog daaroor gekla het? Die oud-All Black-slot Robin Brooke het nou (weer) beweer dat sy kamermaat, Ian Jones, die aand voor die toets meer oor die toilet gehang as wat hy in die bed was. Verskeie van die All Blacks, wat die Vrydagaand gaan fliek het, het Richard Loe toilet toe gevolg. Volgens Steyn was daar die Donderdag glo met die drinkwater gepeuter, want twee-derdes van die span het “baie siek” geword. Hulle het die Donderdagmiddag bief- en hoenderburgers in die hotel verorber. As dit voedselvergifting was, sou net die spelers wat die bief-, of hoenderburgers geëet het, siek geword het, maar almal is platgetrek. `n Paar vrae: As die All Blacks só siek was, hoekom het die spandokter nie alarm gemaak nie? Is hul oefeninge gekanselleer? Hoekom het die kaptein, Sean Fitzpatrick, of die afrigter, Laurie Mains, niks daarvan op die nuuskonferensies voor die eindstryd gesê nie? Sou dit ook enigsins moontlik gewees het om `n volle eindstryd, asook bykomende speeltyd, te voltooi sonder om om te kap? En wat van die aand op die banket (toe die All Blacks, terloops, uitgestap het ná `n opmerking van die destyde SA rugbybaas, dr Louis Luyt, dat die Bokke dalk in 1987 die toernooie sou gewen het as hulle daar was), toe die spelers baie lekker aan die eet- en drinkgoed weggeval het. Nee wat, daar was niks in die drinkwater nie – net suur druiwe.